ORDE do 14 de outubro de 2010 pola que se clasifica de interese para a defensa do medio natural de Galicia a Fundación Blas do Carboeiro.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 26/10/2010

Examinado o expediente de solicitude de clasificación da Fundación Blas do Carboeiro con domicilio na Ponte de Outeiro número 7, de Castro de Rei (Lugo).
Feitos:
1. Severiano Onega Ares, secretario do padroado da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación Blas do Carboeiro foi constituída en escritura pública outorgada en Lugo, o 30 de decembro de 2009, ante o notario José Antonio Caneda Goyanes, co número de protocolo 3.872, por Severiano Onega Ares e Álvaro Onega Ares que actúan no seu propio nome e dereito; e por Agroamb Prodalt, S.L. Unipersonal; Tresamb Logística de Contenedores, S.L.; Trobo Agrícola, Sociedade Cooperativa Galega; e Onega Ares, S.L. Unipersonal que actúan representadas por Severiano Onega Ares.
3. Segundo consta no artigo 6 dos seus estatutos, a fundación ten por obxecto a promoción, programación, desenvolvemento e execución de todo tipo de actividades culturais, científicas, tecnolóxicas, de investigación, desenvolvemento e innovación, formativas e divulgativas, relacionadas e/ou encamiñadas á posta en valor da paisaxe e o desenvolvemento sustentable do medio rural así como da agricultura, gandaría e a súa explotación sustentable, así como o respecto ao ambiente e a protección deste e daquelas, en canto á súa importancia e influencia na economía de Galicia.
4. O padroado inicial da fundación está formado por Álvaro Onega Ares como presidente; Trobo Agrícola, Sociedade Cooperativa Galega, representada por Severiano Onega Ares, como vicepresidente; Severiano Onega Ares como secretario; e Onega Ares, S.L. Unipersonal, representada por Severiano Onega Ares, como tesoureiro.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como de interese para a defensa do medio natural de Galicia da Fundación Blas do Carboeiro, con base nas materias que constitúen o seu obxecto fundacional.
6. Na escritura de constitución consta a identidade dos fundadores, a dotación inicial, os estatutos e a identificación dos membros do padroado.
7. De conformidade co artigo 51 do Decreto 14/2009, do 21 de xaneiro, polo que se aproba o Regulamento de fundacións de interese galego, e segundo proposta da comisión de secretarios, procede a súa clasificación como de interese para a defensa do medio natural de Galicia e a súa adscrición á Consellería do Medio Rural.
Consideracións legais:
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía de Galicia establece competencia exclusiva sobre o réxime das fundacións de interese galego.
2. A escritura de constitución da fundación contén os datos exixidos na Lei 12/2006, do 1 de decembro, de fundacións de interese galego.
3. Segundo establece o artigo 7 do Decreto 15/2009, do 21 de xaneiro, polo que se aproba o Regulamento do rexistro de fundacións de interese galego, corresponde á Consellería de Presidencia, Administracións Públicas e Xustiza, a clasificación da fundación e a adscrición á consellería correspondente, que exercerá as funcións de protectorado.
De conformidade co exposto, e considerando que se cumpren as condicións establecidas pola normativa vixente en materia de fundacións de interese galego, de acordo coa proposta realizada pola Comisión de Secretarios Xerais na súa reunión do día 4 de outubro de 2010.
DISPOÑO:
Clasificar de interese para a defensa do medio natural de Galicia a Fundación Blas do Carboeiro e adscribila ao protectorado da Consellería do Medio Rural.
Contra esta orde que pon fin á vía administrativa, pode interpoñerse recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses, de conformidade co disposto na Lei 29/1998, do 13 de xullo, reguladora da xurisdición contencioso-administrativa, podendo interpoñer con carácter potestativo recurso de reposición ante o mesmo órgano que ditou o acto, no prazo dun mes, segundo o disposto na Lei 30/1992, do 26 de novembro, de réxime xurídico das administracións públicas e do procedemento administrativo común.
Santiago de Compostela, 14 de outubro de 2010.
Alfonso Rueda Valenzuela
Conselleiro de Presidencia, Administracións Públicas e Xustiza